Mogens Jensen (S), 2007-03-20:
Der er for Socialdemokraterne altid grund til at se seriøst på forslag, som har til formål at skabe bedre muligheder for dem, der tilhører de laveste indkomstgrupper i vores samfund.
Det her forslag fra Enhedslisten om fritagelse for medielicensbetaling for en stor gruppe mennesker skal jo heller ikke være nogen undtagelse.
Men jeg må indrømme, at man ikke skal have kigget i lang tid på det her forslag for at konstatere, at det rummer betydelige problemer.
Det største er naturligvis, at en licensfritagelse i det her omfang totalt vil undergrave vores licenssystem og give betydelige indtægtstab både for Danmarks Radio, for de regionale TV 2-stationer og for græsrodsradio- og -tv-stationer.
Det her forslag ville, hvis det blev vedtaget, som kulturministeren var inde på, betyde en reduktion af indtægterne på mellem 1 og 1,4 mia. kr. og altså tilsvarende nedskæringer i Danmarks Radio og TV 2-regionerne og i græsrodsradio- og -tv-stationerne.
Det er, tror jeg også Enhedslistens ordfører må medgive mig, jo altså ikke acceptabelt, specielt i den situation, må man sige, som Danmarks Radio står i i øjeblikket.
Derfor undrer jeg mig også over, at Enhedslisten kommer med et forslag, som i den grad vil forringe mulighederne for public service-radio og -tv i Danmark.
Man kan selvfølgelig også finansiere licensfritagelsen ved at lade andre grupper betale noget mere.
Det er den anden mulighed.
Det ville jo betyde en betragtelig licensstigning, bl.a. for almindelige lønmodtagerfamilier, pensionistægtepar og andre, som jo heller ikke ville være rimelig.
Så spørgsmålet til Enhedslisten i dag må da også være, hvordan man så vil finansiere det her forslag uden at ramme Danmarks Radio dramatisk eller gennemføre store licensstigninger for to tredjedele af befolkningen.
Mange af dem, som Enhedslisten vil fritage for licens, betaler altså allerede i dag licens og har gjort det i mange år, uden at det har medført krav om fritagelse.
Jeg er da helt overbevist om, at alle danskere ville synes, det var dejligt at blive fri for at betale noget i alle mulige sammenhænge – hvem ville ikke det?
Men hvis konsekvenserne er drastiske nedskæringer i offentlige serviceydelser, herunder altså også radio- og tv-ydelser, tror jeg ikke, det er den vej, folk ønsker at gå.
Det tror jeg også Enhedslistens ordfører vil medgive.
Det nævnes i beslutningsforslaget, at Enhedslisten ønsker en skattefinansiering af udgifterne til bl.a. Danmarks Radio i stedet for licensfinansiering.
Det er der mange partier, som er imod, men jeg synes, det er rimeligt selvfølgelig at drøfte, hvordan vi finansierer public service-radio og -tv på den bedste måde.
Det er også en sag, der er blevet meget grundigt undersøgt for så kort tid siden som tilbage i 2004 i et stort udredningsarbejde, hvor en lang række eksperter har gennemgået mulighederne for bl.a. en skattefinansiering.
Konklusionerne i den udredning var jo en klar anbefaling af, at vi bør fastholde licenssystemet i Danmark.
Baggrunden er ikke mindst, at en uafhængig, særskilt opkrævning af licens stadig er nødvendig for at sikre Danmarks Radios uafhængighed af regeringen og af bevillinger på de årlige finanslove.
Jeg må nok sige, at med den politiske pression mod DR, som vi allerede er vidner til, tør jeg slet ikke tænke på, hvad der ville ske, hvis DR hvert år skulle gå tiggergang til statsministeren og kulturministeren for at få bevillingerne i hus.
Man ser det for sig: en tv-avis, der produceres og sendes dagligt direkte fra Statsministeriet, eller et ugentligt tv-magasin med kulturministerens personlige anbefalinger af ugens teater, film og kunstudstillinger.
Ja, perspektiverne er uhyggelige.
Hertil kommer, at der også i 2004 blev gennemført en omfattende undersøgelse af, hvor befolkningen stod i den her sag.
Her kunne man vælge bl.a. mellem licensfinansiering og skattefinansiering, og her er der jo heller ingen tvivl om, at 67 pct. af befolkningen ønsker at fastholde en licensfinansiering af bl.a. Danmarks Radio.
Så alt i alt ser Socialdemokraterne ikke nogen realistisk vej for Enhedslistens forslag.
Vi vil stemme imod.
Men som vi tidligere har tilkendegivet, vil vi gerne, når vi om et stykke tid skal evaluere den nye medielicens, inddrage de nuværende rabatter, der gives på licensen, i evalueringen og se, om de eventuelt skal indrettes på en anden måde.